作者:劉長卿
標題:奉送從兄罷官之淮南
內容:何事浮溟渤，元戎棄莫邪。漁竿吾道在，鷗鳥世情賒。玄發他鄉換，滄洲此路遐。溯沿隨桂楫，醒醉任松華。離別誰堪道，艱危更可嗟。兵鋒搖海內，王命隔天涯。鐘漏移長樂，衣冠接永嘉。還當拂氛祲，那複臥雲霞。溪路漫岡轉，夕陽歸鳥斜。萬艘江縣郭，一樹海人家。揮袂看朱紱，揚帆指白沙。春風獨回首，愁思極如麻。